HR Službeni list Europske unije L 22/1

UREDBA VIJEĆA (EU) 2017/135

od 23. siječnja 2017.

o izmjeni Uredbe (EU) 2016/1903 o utvrđivanju ribolovnih mogućnosti za određene riblje stokove i skupine ribljih stokova u Baltičkome moru za 2017.

VIJEĆE EUROPSKE UNIJE,

uzimajući u obzir Ugovor o funkcioniranju Europske unije, a posebno njegov članak 43. stavak 3.,

uzimajući u obzir prijedlog Europske komisije,

budući da:

(1) Uredbom Vijeća (EU) 2016/1903 (1) utvrđene su ribolovne mogućnosti za bakalar u pododjeljcima ICES-a 22–24 („stok zapadnobaltičkog bakalara”) tijekom razdoblja od 1. siječnja do 31. siječnja i od 1. travnja do 31. prosinca 2017.

(2) Znanstveni, tehnički i gospodarski odbor za ribarstvo (STECF) u prosincu 2016. objavio je znanstvenu ocjenu povezanu s učinkom zabrane ribolova za stok zapadnobaltičkog bakalara tijekom razdoblja od 1. veljače do 31. ožujka 2017. Tom ocjenom potvrđeno je da će zabrana biti korisna za taj stok.

(3) Zabrana predviđena Uredbom (EU) 2016/1903 primjenjuje se i za ribolov bakalara plovilima kraćima od 15 metara preko svega na područjima na kojima je dubina vode manja od 20 metara. Međutim, u ocjeni STECF-a navedeno je da ograničavanje ribolova bakalara takvim plovilima na takvim područjima neće znatno doprinijeti oporavku dotičnog stoka.

(4) Nadalje, potpuna uskrata ribolovnih mogućnosti na zapadnom Baltiku mogla bi imati nepoželjan učinak na druge stokove baltičkog bakalara, a posebno na istočni stok, zbog mogućeg premještanja ribolovnih aktivnosti.

(5) Osim toga, dopuštanjem ribolova plovilima kraćima od 15 metara preko svega na područjima na kojima je dubina vode manja od 20 metara omogućit će se ograničenom broju ribara da nastave sa svojim ribolovnim operacijama i ciljano love druge vrste osim bakalara.

(6) Stoga je proporcionalno plovilima kraćima od 15 metara preko svega dodijeliti pravo na ribolov na područjima na kojima je dubina vode manja od 20 metara.

(7) Nije primjereno da takve ribolovne mogućnosti budu dostupne koćaricama, neovisno o njihovoj duljini, zbog velikog ribolovnog kapaciteta takvih plovila.

(8) Kako bi se osigurala učinkovita kontrola i praćenje ribolovnog područja na kojem je dubina vode manja od 20 metara, potrebno je osigurati da sva dotična plovila budu opremljena sustavom za praćenje plovila u skladu s člankom 9. stavkom 2. Uredbe Vijeća (EZ) br. 1224/2009 (2). Stoga se članak 9. stavak 5. te uredbe, kojim se državama članicama dopušta da ribarska plovila kraća od 15 metara preko svega oslobode od obveze posjedovanja sustava za praćenje plovila, ne bi trebao primjenjivati na ribolov stoka zapadnobaltičkog bakalara.

(9) Kako bi se osiguralo održivo iskorištavanje stoka zapadnobaltičkog bakalara u skladu s Uredbom (EU) 2016/1139 Europskog parlamenta i Vijeća (3), fleksibilnost iz godine u godinu utvrđena člankom 15. stavkom 9. Uredbe (EU) br. 1380/2013 Europskog parlamenta i Vijeća (4) u svrhu obveze iskrcavanja ne bi se trebala primjenjivati na taj stok.

(10) Uredbu (EU) 2016/1903 trebalo bi stoga na odgovarajući način izmijeniti.

(11) Zabrana ribolova za bakalar u pododjeljcima ICES-a 22–24 utvrđena Uredbom (EU) 2016/1903 počet će proizvoditi učinke 1. veljače 2017. Kako bi bila u potpunosti učinkovita ova Uredba trebala bi se stoga primjenjivati od istog datuma i stupiti na snagu sljedećeg dana od dana objave,

DONIJELO JE OVU UREDBU:

Članak 1.

U Prilogu Uredbi (EU) 2016/1903 unos za bakalar u pododjeljcima ICES-a 22–24 zamjenjuje se sljedećim:

„Vrsta: Bakalar Gadus morhua Zona: Pododjeljci 22–24 (COD/3BC+24) Danska 2 444 Njemačka 1 194 Estonija 54 Finska 48 Latvija 202 Litva 131 Poljska 654 Švedska 870 Unija 5 597 TAC 5 597 (5) Analitički TAC Ne primjenjuje se članak 3. stavci 2. i 3. Uredbe (EZ) br. 847/96. Ne primjenjuje se članak 4. Uredbe (EZ) br. 847/96. Ne primjenjuje se članak 15. stavak 9. Uredbe (EU) br. 1380/2013.

Članak 2.

Ova Uredba stupa na snagu sljedećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 23. siječnja 2017. Za Vijeće Predsjednik R. GALDES

(1) Uredba Vijeća (EU) 2016/1903 od 28. listopada 2016. o utvrđivanju ribolovnih mogućnosti za određene riblje stokove i skupine ribljih stokova u Baltičkome moru za 2017. i o izmjeni Uredbe (EU) 2016/72 (SL L 295, 29.10.2016., str. 1.).

(2) Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343 22.12.2009., str. 1.).

(3) Uredba (EU) 2016/1139 Europskog parlamenta i Vijeća od 6. srpnja 2016. o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007 (SL L 191, 15.7.2016., str. 1.).

(4) Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354 28.12.2013., str. 22.).

(5) Ova se kvota smije loviti od 1. siječnja do 31. siječnja i od 1. travnja do 31. prosinca 2017. Međutim, ribarskim plovilima kraćima od 15 metara preko svega (osim koćaricama) koja su opremljena sustavom za praćenje plovila u skladu s člankom 9. stavkom 2. Uredbe (EZ) br. 1224/2009 dopušta se ribolov te kvote i od 1. veljače do 31. ožujka 2017. na područjima na kojima je dubina vode manja od 20 metara. Ne primjenjuje se članak 9. stavak 5. Uredbe (EZ) br. 1224/2009.”